  Виталий Пронин Та нуналъёсы Санкт-Петербургын ортчиз Удмурт Республикалэн арняез. Элькун Тӧро А. Соловьев кивалтэм улсын уйпал шоркарын ужаз шаермылэн делегациез - 60 адями. Удмуртия но Санкт-Петербург куспын ӵош ужан сярысь огкыл кутон.«Ленэкспо» центрын радъяськиз Удмурт шаерлы сӥзем бадӟым адӟытон. Маке быдӟа стендъёс вылын возьматэмын шаермылэн улэм-вылэмез, кыӵе продукция поттэмез но трос мукетыз.- Удмурт шаер уйпал шоркарен кусып тупатӥз 2 но ӝыны даур талэсь азьло, - шуиз А. Соловьев. - 18-тӥ даурлэн шораз Вотка заводысь мастеръёс быдэстӥзы эксэйлэсь куронзэ - Петропавловской крепостьысь черклэсь йылзэ дасязы. Воткаын ик кисьтылӥзы Россилэн флотэзлы кулэ луись пӧртэм арбериос. Ижез Санкт-Петербурген герӟа Андрей Дерябинлэн нимыз но: Петербургысь горной училищеез йылпумъяса, со Удмуртилэн промышленностезлы инъет кылдытон борды басьтӥськиз - Ижын усьтӥз корт поттонъя завод. Куспамы эшъяськонмес туала вакытэ но азинтоно! - люкаськемъёслы капчи мылкыдын вазиськиз Тӧро.Удмурт Республика но Санкт-Петербург куспын огкыл юнматэмын. Уйпал шоркарен эшъяськомы вуз карон, туризм но трос мукет удысъёсъя. Санкт-Петербургын кылсярысь, ӟеч радъямын эмъюм поттон - отысь заводъёсын дасяло 430 пумозэ. А. Соловьев шуиз: Санкт-Петербурглэн губернатореныз Георгий Полтавченкоен кенешимы отын поттэм эмъюмъёсты шаерамы вӧлмытон пумысен. Нош питеръёс тунсыкъяськизы «Аксион» заводын бичам тазалыкез утёнъя оборудованиен - та ласянь но Санкт-Петербурген огкыл юнматэмын луоз.Ужрадэ люкаськемъёс котрес ӝӧк сьӧрын кенешизы Санкт-Петербурглы но, Удмуртилы но пайда поттыны юрттӥсь ог 40 пала проектъёс пумысен. Александр Соловьев ивортӥз шаерамы инвесторъёс понна кылдытэм капчиятонъёс сярысь: палэнысь ужбергатӥсьёслы кельшымон проектъёс элькунамы лачак.Шаеренымы рос-просгес тодматскон вылысь уйпал шоркарлэн делегациез матысь дыре вуылоз Удмуртие: соос ӧтемын «Вуоноезлэн инженеръёсыз» («Инженеры будущего») форуме, кудӥз ортчоз элькунамы 8-тӥ - 18-тӥ июле.Сергей Захаров Туспуктӥз Дмитрий Тимофеев Теги: АлександрСоловьёв политика удмуртэлькунлэнарняез  